《金缕曲 悼黄苕仙表妹》
清代·赵我佩

丝藕萦愁抱。闷恹恹、画屏无睡，坐看天晓。玉镜尘封钗股折，凉煞蜻蜓翠小。

叹容易、咏花人老。锦瑟年华如水逝，剩红冰、渍满乌阑稿。

幽梦醒，怨啼鸟。

清风明月双溪棹。忆当时、凌波顾影，鬓鸦低照。怊怅彩鸾仙去后，秋雨今年更早。

早一架、牵牛开了。侬是伤秋兼惜别，锁连环、恨叶眉慵扫。

琴韵绝，伯牙调。

作者简介：赵我佩，字君兰，仁和人，赵庆熺女，□砺轩室。